Gyurcsány Ferenc: A DK a győztesekhez ül be, a Fidesz pedig a vesztesek közé
A DK-nak bőven lesz szövetségese az Európai Parlamentben - mondta a hvg.hu tudósítójának Gyurcsány Ferenc, a DK elnöke vasárnap este, akitől azt is megkérdeztük, terveznek-e szocialista politikusokat átcsábítani magukhoz.
A Demokratikus Koalíció elnökét és EP-listavezetőjét azt követően kérdezte meg a hvg.hu, hogy a párt minden korábbi eredményét felülmúlva 16,26 százalékot szerzett a vasárnapi európai parlamenti választásokon.

Miután Gyurcsány Ferenc a választási sikert értékelő sajtótájékoztatón belengette, hogy az őszi önkormányzati választásokon összefogásra lesz szükség, megkérdeztük, az EP-választás előtt miért nem döntöttek az összefogás mellett. A pártelnök szerint azért, mert ezúttal nem volt összefogáskényszer, ez más rendszerű, tisztán listás választás. Ám valóban vesztek el most is szavazatok Gyurcsány szerint, mégpedig azok részéről, akik ellenezték az összefogást, vagyis az LMP részéről.

Arra a kérdésre, hogy az EP-ben tudnak-e majd olyan politikát folytatni, amellyel hatást gyakorolnak az európai és azon keresztül a belföldi eseményekre, Gyurcsány azt mondta: az EP-ben egészen más világ van. Ott csak szövetségesekkel lehet bármit is elérni, és a DK-nak bőven lesz szövetségese, ugyanis ők a győztesek közé ülnek be, míg a Fidesz a vesztesek közé fog. Így szerinte a magyaroknak bőven lesz lehetőségük befolyásolni az eseményeket.

A DK listavezetőjét, Dobrev Klárát arról kérdeztük, hogy nem gondolja-e, hogy éveket vesztegetett el, amíg nem vállalt politikai szerepet. Erre azt felelte, hogy ő korábban is tevékeny volt, és miután sokan kapacitálták is, a tavaly áprilisi parlamenti választásokon érett meg benne az elhatározás, hogy a politikai porondra lépjen.

Gyurcsánytól azt is megkérdeztük, hogy miután az MSZP-től sikeresen csábított el szavazókat a DK, tervezik-e, hogy számukra használható szocialista politikusokat is elcsábítanak majd. Mire Gyurcsány Ferenc azt mondta, hogy a politika nem embervásár, ők nem csábítottak el senkit, csak elmondták a programjukat, és a választók erre reagáltak, de a DK nem politizált soha az MSZP ellen és nem is fog. Ami a szocialista politikusokat illeti, azt mondta, ők nem fognak politikusokat sem elcsábítani, de ha azok jelentkeznek egy helyi szervezetnél, akkor azok majd eldöntik, hogy jó-e nekik, ha az illető csatlakozik, vagy sem.
EP-választás EP-választás 2019 Demokratikus Koalíció (DK) Dobrev Klára Gyurcsány Ferenc